Broj: 711-I-1120-M-79/20-03-8

Zagreb, 12. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Ante Barbarića, zamjenika gradonačelnice Grada Pleternice,** za davanjem mišljenja Povjerenstva, na 94. sjednici, održanoj 12. kolovoza 2020.g., daje sljedeće

**MIŠLJENJE**

1. **Grad Pleternica može stupiti u poslovni odnos s obrtom MICROPLET, u vlasništvu bračnog druga dužnosnika, ukoliko dužnosnik Anto Barbarić, zamjenik gradonačelnice Grada Pleternice i Grad Pleternica postupe u skladu s uputama Povjerenstva iz ovog mišljenja, a u cilju izbjegavanja sukoba interesa.**
2. **Dužnosnik Anto Barbarić dužan je izuzeti se od svakog, pa i posrednog, oblika sudjelovanja u provedbi postupka Javnog poziva za podnošenje prijava za dodjelu potpora za ublažavanje negativnih posljedica za gospodarstvo uzrokovanih korona virusom (COVID-19) na području Grada Pleternice od 24. lipnja 2020.g., posebice od imenovanja i sudjelovanja u radu povjerenstva koja će provesti navedeni Javni poziv, donošenja odluke o dodjeli potpora te potpisivanja ugovora s poslovnim subjektom - korisnikom potpore u vlasništvu dužnosnikove supruge. Dužnosnik je nadalje, prije donošenja odluke o dodjeli potpore, dužan članovima Gradskog vijeća Grada Pleternice deklarirati okolnost da je obrt u vlasništvu njegovog bračnog druga** **podnio prijavu na navedeni javni poziv te istu okolnost javno objaviti na internetskim stranicama Grada Pleternice.**
3. **Dužnosnik, odnosno Grad Pleternica, dužni su prije stupanja u poslovni odnos, dostaviti Povjerenstvu dokumentaciju iz koje je vidljivo kako su provedene upute Povjerenstva.**
4. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnio je dužnosnik Anto Barbarić, zamjenik gradonačelnice Grada Pleternice. U knjigama ulazne pošte zahtjev je zaprimljen 11. kolovoza 2020.g., pod poslovnim brojem: 711-U-2799-M-79/20-01-1 te je povodom istog otvoren predmet broj M-79/20.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Anto Barbarić obnaša dužnost zamjenika gradonačelnice Grada Pleternice, počevši od 25. svibnja 2020.g. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da je za davanje mišljenja potrebno pribaviti određene podatke ili isprave, navedeni rok se produljuje.

Dužnosnik u zahtjevu navodi da je Gradsko vijeće Grada Pleternice na svojoj 16. sjednici održanoj dana 15. lipnja 2020.g. donijelo Odluku o drugim mjerama za ublažavanje negativnih posljedica na gospodarstvo uzrokovanih korona virusom (COVID-19) na području Grada Pleternice („Službeno glasilo Grada Pleternice“, br. 6/20.) kojom je utvrđena potpora u svrhu ublažavanja negativnih posljedica na gospodarstvo koje su uzrokovane korona virusom, a koja se odnosi na gospodarske subjekte na području Grada Pleternice. Sukladno navedenoj Odluci korisnici potpore su „subjekti malog gospodarstva“ (trgovačka društva i obrti) utvrđeni Zakonom o poticanju razvoja malog gospodarstva. Slijedom navedenoga, Grad Pleternica raspisao je Javni poziv za podnošenje prijava za dodjelu potpora za ublažavanje negativnih posljedica na gospodarstvo uzrokovanih korona virusom (COVID-19) na području Grada Pleternice KLASA: 301-01/20-01/2, URBROJ: 2177/07-01-20-2 od 24. lipnja 2020.g. Na predmetni Javni poziv dostavljena je prijava subjekta malog gospodarstva MICROPLET, obrt za izradu alata, preradu plastike i obradu metala, Pleternica u vlasništvu dužnosnikove supruge. Dužnosnik nadalje navodi da je kao zamjenik gradonačelnice prenio obrt na suprugu zbog odlaska u mirovinu, što je i upisano u Obrtnom registru. Dužnosnik ističe da dužnost zamjenika obavlja volonterski te da ni na koji način ne sudjeluje u odlučivanju o dodjeli potpora koje su predmet Javnog poziva. Dužnosnik od Povjerenstva traži mišljenje može li i na koji način obrt u vlasništvu supruge biti prihvatljiv korisnik prava na dodjelu nepovratnih potpora Grada Pleternice u svrhu ublažavanja negativnih posljedica na gospodarstvo uzrokovanih korona virusom.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Stavkom 2. propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu sa Zakonom. Stavkom 4. propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Stavkom 6. istog članka propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, između ostalih, bračni ili izvanbračni drug dužnosnika.

Istim člankom, stavkom 3., propisano je da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Stavkom 4. istog članka propisano je da su obrtnici poslovni subjekti u smislu ZSSI-a.

Uvidom u Obrtni registar Republike Hrvatske utvrđeno je da je pod matičnim brojem obrta: 90365275 upisan obrt MICROPLET, vl. …………….. Usporedbom OIB-a supruge dužnosnika navedenog u podnesenom izvješću o imovinskom stanju dužnosnika i OIB-a vlasnice navedenog obrta, utvrđeno je da je riječ o istoj osobi.

Povjerenstvo je izvršilo uvid u Javni poziv za podnošenje prijava za dodjelu potpora za ublažavanje negativnih posljedica na gospodarstvo uzrokovanih korona virusom (COVID-19) na području Grada Pleternice. Javnim pozivom određeno je da su korisnici potpora „subjekti malog gospodarstva“ (trgovačka društva i obrti) utvrđeni Zkonom o pticanju razvoja malog gospodarstva („Narodne novine“ broj 29702., 63/07., 53/12., 56/13. i 121/16.) koji su u cijelosti u privatnom vlasništvu i imaju sjedište na području Grada Pleternice. Potpora se odnosi na pokrivanje troškova materijalnih rashoda koji su nastali u periodu od 1. travnja 2020.g. do zatvaranja predmetnog Javnog poziva. Pravo na potporu pripada poduzetniku koji izvatkom iz odgovarajućeg registra (sudskog ili obrtnog) dokaže da je registriran za obavljanje gospodarske djelatnosti na području Grada Pleternice, a u svrhu utvrđivanja iznosa potpore koja će pripasti poduzetniku uzima se u obzir broj radnika koji su evidentirani kao zaposlenici poduzetnika u mjesecu travnju ili svibnju 2020.g. Kao referentni mjesec uzima se mjesec koji je povoljniji za prijavitelja. U slučaju da prijavitelj zapošljava radnike na nepuno redno vrijeme, iznos potpore će se umanjiti razmjerno radnom vremenu. Korisnici potpore mogu biti samo oni poduzetnici koji odgovarajućom dokumentacijom dokažu da su koristili gospodarske mjere Vlade Republike Hrvatske za očuvanje radnih mjesta u najugroženijim sektorima u mjesecu travnju i svibnju 2020.g. Javnim pozivom je nadalje određeno da se po zaposelnom radniku dodijeljuje potpora u iznosu od 1.000,00 kn jednokratno te da je maksimalni iznos potpore 30.000,00 kn po korisniku.

Navedeni Javni poziv otvoren je do iskorištenja sredstava koja su osigurana u Proračunu Grada Pleternice za 2020.g., a gradonačelnica zadržava pravo zatvoriti poziv i ranije u slučaju iskorištenja sredstava, kao i u drugim opravdanim slučajevima. Zahtjevi se obrađuju prema redoslijedu podnesene potpune prijave prema uvjetima iz Javnog poziva. Rok za dostavu zahtjeva otvara se danom objave Javnog poziva na mrežnoj stranici Grada Pleternice www. pleternica.hr, a prijave se dostavljaju u roku od 30 dana računajući od dana objave Javnog poziva na mrežnoj stranici, odnosno zaključno s danom 29. srpnja 2020.g. Za provedbu Javnog poziva zadužen je Jedinstveni upravni odjel Grada Pleternice.

Na prijedlog povjerenstva, gradonačelnica Grada Pleternice donosi odluku o dodjeli potpore ili odluku o odbijanju prijave, a na temelju izvršne odluke o dodjeli potpore Grad Pleternica i prijavitelj zaključit će ugovor o dodjeli potpora.

Povjerenstvo je također izvršilo uvid Popis isplaćenih potpora sa stanjem na dan 20. srpnja 2020.g. koji je objavljen na mrežnim stranicama Grada Pleternice te utvrdilo da se na navedenom popisu nalazi 28 poslovnih subjekata kojima su isplaćene potpore u rasponu od 1.000,00 do 26.000,00 kn.

Povjerenstvo obrazlaže da je zakonodavac situacije iz članka 18. stavka 1. ZSSI-a, dakle situacije u kojima tijelo javne vlasti u kojem dužnosnik obnaša dužnost stupa u poslovni odnos s poslovnim subjektom u kojem član obitelji dužnosnika ima udjele u vlasništvu, predvidio kao situacije u kojima se pretpostavlja mogući utjecaj privatnog interesa toga člana obitelji na dužnosnikovu nepristranost prilikom donošenja odluka koje se odnose na takav poslovni odnos. Svrha instituta prethodne obavijesti iz članka 18. ZSSI-a jest da Povjerenstvo prije nastanka određenog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da ukaže dužnosniku na mjere koje dužnosnik i tijelo u kojem obnaša dužnost moraju poduzeti kako bi se zaštitio javni interes.

Povjerenstvo nadalje ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana

Dužnosnik Anto Barbarić je stoga dužan izuzeti se od svakog, pa i posrednog, oblika sudjelovanja u provedbi Javnog poziva za podnošenje prijava za dodjelu potpora za ublažavanje negativnih posljedica za gospodarstvo uzrokovanih korona virusom (COVID-19) na području Grada Pleternice na koji se prijavio i obrt u vlasništvu supruge dužnosnika, a posebice od imenovanja i sudjelovanja u radu povjerenstva koje provjerava ispunjavaju li podnesene prijave uvjete propisane Javnim pozivom, zatim od donošenja odluke o dodjeli potpore, kao i od sklapanja ugovora s poslovnim subjektom - korisnikom potpore koji je u vlasništvu dužnosnikove supruge. Primjenom instituta izuzimanja u opisanoj situaciji otklanja se sumnja da je dužnosnik Anto Barbarić koristio dužnost zamjenika gradonačelnice Grada Pleternice s ciljem postizanja probitka povezane osobe.

Dužnosnik je nadalje, u svrhu jačanja transparentnosti u obnašanju javnih dužnosti i očuvanja vlastitog integriteta, obvezan članovima Gradskog vijeća Grada Pleternice deklarirati da je obrt u vlasništvu njegove supruge podnio prijavu na navedeni Javni poziv. Istu okolnost dužnosnik je dužan objaviti na službenim internetskim stranicama Grada Pleternice. Na taj način skreće se pozornost članovima predstavničkog tijela Grada Pleternice i zainteresiranoj javnosti na potrebu kontrole provedbe predmetnog javnog poziva te, ukoliko dođe do sklapanja ugovora, na potrebu provođenja nadzora nad izvršavanjem istog.

Povjerenstvo ističe da je dužnosnik, odnosno Grad Pleternica kao tijelo u kojem dužnosnik obnaša dužnost, obvezan prije stupanja u poslovni odnos s obrtom MICROPLET u vlasništvu dužnosnikove supruge, dostaviti Povjerenstvu dokumentaciju iz koje je vidljivo jesu li i na koji način provedene upute Povjerenstva, posebice zapisnik sa sjednice Gradskog vijeća Grada Pleternice na kojoj je dužnosnik deklarirao okolnost da se na Javni poziv za podnošenje prijava za dodjelu potpora za ublažavanje negativnih posljedica za gospodarstvo uzrokovanih korona virusom (COVID-19) na području Grada Pleternice javio obrt u vlasništvu supruge dužnosnika, ispis ili poveznicu na mrežnu stranicu Grada Pleternice na kojoj je objavljena navedena okolnost te natječajnu dokumentaciju (odlukuo imenovanju povjerenstva za provedbu Javnog poziva, zapisnike povjerenstva i sl.) iz koje je vidljivo da dužnosnik Anto Barbarić nije ni na koji način sudjelovao u provedbi predmetnog Javnog poziva.

Povjerenstvo će potom u posebnoj odluci utvrditi jesu li upute Povjerenstva provedene na način koji omogućava izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Anto Barbarić, elektroničkom dostavom
2. Objava na internetskoj stranici Povjerenstva
3. Pismohrana